ADVANC เซ็น MOU “สวนอุตสาหกรรมบางกะดี” หนุนประสิทธิภาพทำงาน-สร้างความได้เปรียบการผลิต
ADVANC เซ็น MOU "สวนอุตสาหกรรมบางกะดี" หนุนประสิทธิภาพทำงาน-สร้างความได้เปรียบการผลิต
12 ต.ค. 2563

บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ร่วมลงนามบันทึกข้อตกลงความร่วมมือพัฒนา 5G โซลูชันในพื้นที่สวนอุตสาหกรรมบางกะดี จังหวัดปทุมธานี รองรับการปรับตัวของโรงงานในสวนอุตสาหกรรมให้ทันต่อการเปลี่ยนแปลง สร้างข้อได้เปรียบทางการผลิตและการแข่งขันให้กับภาคอุตสาหกรรม พร้อมสร้างความเชื่อมั่นแก่นักลงทุนต่างชาติ ขับเคลื่อนเศรษฐกิจของประเทศให้เดินหน้าอย่างแข็งแกร่งต่อไป
ด้าน นายสมชัย เลิศสุทธิวงค์ ประธานเจ้าหน้าที่บริหาร ADVANC กล่าวว่า ในปีนี้ เอไอเอส วางงบลงทุนเครือข่าย ราว 35,000 ล้านบาท โดยมุ่งหวังที่จะนำขีดความสามารถของ Digital Infrastructure ที่แข็งแกร่ง มาสร้างประโยชน์ให้กับประเทศ โดยเฉพาะอย่างยิ่งการสนับสนุนภาคอุตสาหกรรมให้แข็งแกร่งในฐานะเฟืองจักรสำคัญที่จะร่วมฟื้นฟูประเทศไทย เพราะศักยภาพของเทคโนโลยี 5G จะยิ่งช่วยเร่งจังหวะการปรับตัวได้เร็วและมีประสิทธิภาพมากยิ่งขึ้น ทั้งในแง่ของการบริหารจัดการส่วนงานต่าง ๆ การเพิ่มผลผลิต หรือการลดทอนค่าใช้จ่ายได้อย่างมีประสิทธิภาพ
สำหรับความร่วมมือในครั้งนี้ เอไอเอส ได้นำเอาขีดความสามารถของโครงสร้างพื้นฐานที่จะเข้ามาสนับสนุนการบริหารงาน การผลิต และระบบสาธารณูปโภคในพื้นที่สวนอุตสาหกรรมบางกะดี ทั้ง FIX และ Mobile รวมถึงเทคโนโลยี 5G ให้รองรับโซลูชันการใช้งานอย่างครบวงจร ประกอบด้วย แพลตฟอร์มเชื่อมต่อและรวบรวมข้อมูล, ฟรอนต์เอนด์ และ แบคเอนด์สำหรับสนับสนุนผู้มีส่วนร่วมทุกคนที่ดำเนินธุรกิจในสวนอุตสาหกรรม
ขณะที่ นางกอบกาญจน์ วัฒนวรางกูร ประธานกรรมการบริหาร สวนอุตสาหกรรมบางกะดี กล่าวว่า ตลอดระยะเวลากว่า 33 ปี ที่ผ่านมา สวนอุตสาหกรรมบางกะดี ได้พัฒนาทางด้านสิ่งแวดล้อม พลังงาน และการส่งเสริมเศรษฐกิจท้องถิ่นมาอย่างต่อเนื่อง ด้วยความร่วมมืออย่างดียิ่งจากทั้งหน่วยงานราชการ หน่วยงานท้องถิ่น และประชาชนในพื้นที่ ตลอดจนความร่วมมือจากเหล่าพันธมิตรชั้นนำของประเทศไทย จนทำให้ปัจจุบัน สวนอุตสาหกรรมบางกะดี ได้รับการประกาศเป็นสวนอุตสาหกรรมเชิงนิเวศ ระดับที่ 5 จากกระทรวงอุตสาหกรรม เป็นสวนอุตสาหกรรมน่าอยู่ควบคู่ชุมชน
สำหรับความร่วมมือกับเอไอเอสในครั้งนี้ เป็นหนึ่งในองค์ประกอบสำคัญของการปรับตัวของภาคอุตสาหกรรมหลังเผชิญกับภาวะวิกฤตครั้งที่ผ่านมา ด้วยศักยภาพของโครงสร้างพื้นฐานทางดิจิทัลจากเอไอเอส ทั้งโครงข่ายไฟเบอร์ออพติคและเทคโนโลยี 5G จะมีส่วนช่วยให้กระบวนการประยุกต์ใช้เทคโนโลยีมาสนับสนุนการทำงานและเพิ่มขีดความสามารถของโรงงานอุตสาหกรรมต่างๆ ในพื้นที่ได้อย่างมีประสิทธิภาพ ตลอดจนต่อยอดสู่การสร้างกระบวนการทำงานรูปแบบใหม่ๆ ได้ดียิ่งขึ้นด้วย
ทั้งนี้ สวนอุตสาหกรรมบางกะดี ก่อตั้งขึ้นในปี 2530 ตั้งอยู่บริเวณถนนติวานนท์ ตำบลบางกะดี อำเภอเมือง จังหวัดปทุมธานี บนพื้นที่กว่า 1,200 ไร่ เป็นสวนอุตสาหกรรมของเอกชนแห่งแรกของประเทศไทย เพื่อรองรับนักลงทุนจากต่างประเทศเข้ามาลงทุนขยายฐานการผลิตในประเทศไทย สร้างงานให้คนไทย ปัจจุบัน มีโรงงานกว่า 40 ราย มีอัตราการจ้างงานแรงงานกว่า 20,000 คน